Í hartnær heila öld hafa Læknafélag Íslands og Læknafélag Reykjavíkur gefið í sameiningu út Læknablaðið , eða allt frá árinu 1915 . Aldrei hefur orðið hlé á þeirri útgáfu og í takt við tímana hefur blaðið eflst og stækkað á síðustu áratugum . Innihald þess og kröfur hafa einnig aukist og þróast og einn þáttur í þeirri viðleitni að halda vöku sinni er að vera með í rafrænni þróun fjölmiðla . Búið er að setja þrjú síðustu tölublöð á netið og á næstu vikum bætast við tveir síðustu árgangar blaðsins , árin 2000 og 2001 . Jafnframt verða fylgirit blaðsins sett á netið jafnharðan og þau koma út . Hægt er að leita að efni í blöðunum eftir höfundum og efnisatriðum , slá inn hvort heldur er íslenskt leitarorð eða enskt , enda eru ensku ágripin við fræðigreinarnar birtar á netinu , og er hin öfluga leitarvél sem fylgir vef blaðsins helsta nýmælið við þessa útgáfu . Þetta hefur ótvírætt gildi fyrir lækna og læknanema og aðra þá sem vilja sækja sér vísindalegan fróðleik í blaðið , en jafnframt er hægt að leita í öllu fréttatengdu efni blaðsins . Þá er hægt að kalla á stakar greinar á svonefndu PDF-formi og birtast þær þá eins og þær eru í prentuðu útgáfunni og hægt er að prenta þær út . Hönnun netútgáfu blaðsins var í höndum margmiðlunarfyrirtækisins Gagarín ehf. og var Hringur Hafsteinsson verkefnisstjóri útgáfunnar . Gengið var til samstarfs við Gagarín að undangengnu útboði þar sem nokkrir aðilar í þessum geira svöruðu kalli blaðsins um tilboð í gerð netútgáfu fyrir það . Það sem reyndist þyngst í vöfum við gerð vefsins var að smíða lausn sem gæti fært efnið úr Quark-forriti Macintosh-hugbúnaðarins yfir á netið vandræðalaust , en það tókst að lokum . Í ritstjórn Læknablaðsins sitja Emil L. Sigurðsson , Hannes Petersen , Hildur Harðardóttir og Karl Andersen . Ábyrgðarmaður blaðsins er Vilhjálmur Rafnsson . Skrifstofa Læknablaðsins er að Hlíðasmára 8 , 201 Kópavogi og starfsmenn þess eru Védís Skarphéðinsdóttir ritstjórnarfulltrúi , Þröstur Haraldsson blaðamaður og Ragnheiður K. Thorarensen auglýsingastjóri .